Twee sakemanne dood ná rowers losbrandBrett Pope. Foto: Facebook. Die twee mans wat Woensdag tydens ŉ gewapende rooftog in Oos-Londen doodgeskiet is, is geïdentifiseer. Ao. Hazel Mqala, woordvoerder van die polisie, het die slagoffers as Brett Pope en Kobus Fourie geïdentifiseer. Pope was die eienaar van Sanans Supermark in Cambridge in Oos-Londen. Maroela Media het vroeër berig die voorval het omstreeks 08:00 op die hoek van Mdantsane- en Robbie de Langeweg plaasgevind. Volgens Mqala het twee gewapende aanvallers agter op ŉ afleweringsvoertuig gespring toe die voertuig by ŉ verkeerslig stilgehou het. Hulle het die insittendes gedreig en op kontant aangedring. Hulle het hierna skote deur die voertuig se venster afgevuur. Pope is glo in die kop en bolyf getref. Volgens Mqala was daar ŉ passasier saam met Pope in die voertuig wat skraapwonde opgedoen het as gevolg van die feit dat die aanvallers deur die venster op hulle geskiet het. “Pope het ŉ ent verder gery tot waar hy nie verder kon nie en beheer oor die voertuig verloor. Gemeenskapslede het vinnig gereageer en die blitspatrollie in kennis gestel. Hulle het ŉ ambulans ontbied, maar Pope is op die toneel dood verklaar.” Die aanvallers het glo ná die voertuig tot stilstand gekom het kontant gesteel en van die toneel gevlug. Mqala het gesê Fourie is sowat 500 m weg van die vragmotor binne-in sy bakkie doodgeskiet. Volgens Mqala het hy ook beheer oor sy voertuig verloor en teen ŉ ander voertuig gebots. “Die polisie weet nog nie presies wat daar gebeur het nie; ons ondersoek of die verdagtes net eenvoudig losgebrand het en hy [Fourie] getref is en of hy dalk probeer help het en toe geskiet is,” het Mqala gesê. Fourie was glo die bestuurder van Prism Products. Die polisie ondersoek twee sake van moord en ŉ saak van gewapende roof. Niemand is nog in verband met die voorval in hegtenis geneem nie.